Cuneiform Tablet Sadberk 10 (H.K. 1004-5533)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na i-tur₄-DINGIR qí-bi-ma um-ma šu-zu-zu-ma a-šu-mì KÙ.BABBAR ša šu-IŠTAR iš-tù 4 ša-na-tim ú 5 ša-na-tim wa-áš-ba-ku-ma a-wi-lam ú-ša-am-ri-iṣ-ma i-ta-na-pá-lá-ni ki-ma ḫa-ra-kà-ni a-na a-wi-lim a-ḫi-id-ma um-ma šu-ut-ma a-al-kam a-wa-tí bu-tù-uq-ma a ma-la a-wa-tí ta-ba-tù-qú a-wi-lam um-mì-a-nam lá ša ša-ḫa-tim lu-ša-zi-za-ku-um a-na ša-zu-úz-tí-kà a-dí ma-lá ú ší-ni-šu aṭ-ḫi-ma um-ma šu-nu-ma mì-ma a-wa-tum a-ṣé-ri-ni lá ta-ú-ra a-bi₄ a-ta be-lí a-ta a-šu-mì KÙ.BABBAR a-ni-im iš-tù 4 ša-na-tim ša-ZU-da-ku ú bu-lá-tí-a i-na a-kà-li-im ag-ta-ma-ar ú e-né-kà ú-lá a-ta-ma-ar a-wi-lu-um um-ma šu-ut-ma lá ta-da-ga-al ki-ma KÙ.BABBAR ma-du-ma i-na É.GAL-lim ḫa-al-qí-ni ú i-na a-mu-tí-ku-nu mì-ma bu-lá-tí lá al-qé-ú KÙ.BABBAR ša ša-kà-ni-im lá-áš-ku-un-ma ší-ni-šu ḫa-ra-nam li-li-ik KÙ.BABBAR-áp-šu ša ṭup-pí-a lu-uš-ta-bi₄ a-wi-lam ma-ga-ra-am lá a-mu-a iš-tí-it ḫa-ra-nam ú-kà-al a-bi₄ a-ta be-lí i-na li-bi₄ ṭup-pì-kà a-ta-lá-ak-ma té-er-ta-kà za-ku-tum a-na ṣé-ri-a ú a-ṣé-er ša ki-ma ku-wa-tí li-li-kam-ma a-šar lá-qá-a KÙ.BABBAR-pì-kà e-pu-uš-ma KÙ.BABBAR lá-al-qé-a-ma lá-li-kam-ma <big_gap> e-né-kà lá-mu-ur šu-ma té-er-ta-kà lá i-li-kam-ma a-wa-at a-wi-lim lá áb-tù-uq-ma ma-a KÙ.BABBAR-áp-kà lá al-qé KÙ.BABBAR-áp-kà i-ru-aq ú i-a-tí lá tù-ḫa-lá-qá-ni